MUTU 122
Yesu Wangupereka Pempheru Lakumaliya pa Nyengu yo Wenga Muchipinda Chamuchanya
VITUMBIKU VO ŴANTHU AZAMUSANIYA ASANI AZIŴA CHIUTA NDI MWANA WAKI
VO MALEMBA NGANG’ANAMUWA PAKUKAMBA KUTI YEHOVA, YESU NDI AKUSAMBIRA MBAMOZA
Yesu wati waja kamanavi kuluta kuchanya, wangunozgekeresa maŵanaŵanu nga akutumika ŵaki. Iyu wanguchita ivi chifukwa chakuti waŵayanjanga ukongwa. Pavuli paki, wangulereska kuchanya, ndipu wangwamba kupemphera kwa Awisi kuti: “Kankhuskani mwana winu, kuti mwana winu wakukankhuskeni, nge mo mwamupaskiya mazaza pa ŵanthu wosi, kuti wapereki umoyu wamuyaya ku ŵanthu wosi wo yimwi mwamupaska.”—Yohane 17:1, 2.
Vo Yesu wangukamba vingulongore limu kuti iyu wawonanga kuti kukankhuska Chiuta ndi nkhani yakukhumbika ukongwa. Kweni vakuchiska ukongwa kuti Yesu wangukamba so nkhani yakukwaskana ndi umoyu wamuyaya. Pakuti Yesu wakupaskika “mazaza pa ŵanthu wosi,” ŵanthu ŵe ndi mwaŵi wakuzilonde vitumbiku chifukwa cha sembi yo iyu wakupereka. Kweni mbanthu amanavi wo azamulonde vitumbiku venivi. Ntchifukwa wuli tikamba viyo? Yesu wazamupereka vitumbiku ku ŵanthu ŵija wo achita vo iyu wangukamba. Iyu wanguti: “Azamusaniya umoyu wamuyaya asani aziŵa yimwi Chiuta yija wauneneska, ndi Yesu Khristu yo mukutuma.”—Yohane 17:3.
Kuti munthu wazisaniyi umoyu wamuyaya, wakhumbika kuziŵa Chiuta ndi Mwana waki kweniso kuja nawu pa ubwezi wakukho. Watenere kuwona vinthu nge mo yiwu ativiwone. Kweniso, iyu watenere kulongo mijalidu yamampha yo Chiuta ndi Mwana waki ŵenayu asani wachita vinthu ndi ŵanthu anyaki. Iyu watenere so kuziŵa kuti kukankhuska Chiuta nkhwakukhumbika ukongwa kuphara kulonde umoyu wamuyaya. Pavuli paki, Yesu wangulutirizga kukonkhoska nkhani yakukwaskana ndi kukankhuska Chiuta. Iyu wanguti:
“Ndakukankhuskani pacharu chapasi, pakuti ndamaliza ntchitu yo mukundipaska kuti ndigwiri. Sonu Ada, ndikankhuskeni pamphepeti pinu, mwakundipaska unkhankhu wo ndenga nawu charu chechendaŵeku.” (Yohane 17:4, 5) Yesu wachikamba mazu ngenanga, wapemphanga Chiuta kuti asani waziyuskika, wazimupaski so unkhankhu wo wenga nawu kuchanya.
Kweni Yesu wanguluwa cha vo iyu wanguchita pa nyengu yo wachitanga uteŵeti waki. Tikamba viyo chifukwa iyu wangupemphera kuti: “Ŵanthu wo mwandipaska kutuliya pacharu, ndaŵaziŵisa zina linu. Ŵenga ŵinu kweni mwandipaska ndipu mazu nginu angasunga.” (Yohane 17:6) Yesu wachipharazga, wazumbuwanga zina laku Chiuta lakuti, Yehova. Kweniso, iyu wanguwovya akutumika ŵaki kuziŵa mijalidu yaku Chiuta ndipuso mo iyu wachitiya vinthu ndi ŵanthu.
Akutumika angumuziŵa umampha Yehova, udindu wo Mwana waki wenga nawu kweniso vinthu vo Yesu wasambizanga. Yesu wangukamba mwakujiyuyuwa kuti: “Ndaŵapaska mazu ngo mukundipaska ndipu angazomera ndipuso aziŵa kuti ndikuza nge wakukumiyani, kweniso agomezga kuti mukundituma.”—Yohane 17:8.
Vo Yesu wangukamba pavuli paki vingulongo kuti pe kupambana pakati pa ŵanthu wo atimulondo ndi ŵanthu anyaki wosi. Iyu wanguti: “Nditiŵapemphe, ndipemphe charu cha, kweni ndipemphe wo mwandipaska chifukwa mbinu . . . Ada akupaturika, avikiliyeni chifukwa cha zina linu lo mukundipaska, kuti aŵi amoza nge mo isi tilili amoza. . . . Ndaŵavikiliya. Palivi yumoza yo watayika kweni mwana wachitayiku pe,” Yudasi wa ku Keriyoti, yo wanozganga chiŵembu kuti wapereki Yesu.—Yohane 17:9-12.
Yesu wangulutirizga kupemphera kuti: “Charu chaŵatinkha. . . . Ndipempha kuti muŵatuzgemu mucharu cha, kweni kuti muŵavikiliyi chifukwa cha muheni yo. Yiwu mbacharu cha, nge mo ini ndiliri wacharu cha.” (Yohane 17:14-16) Akutumika kweniso akusambira anyaki aku Yesu ŵenga mucharu cho wakulamuliya waki ndi Satana, kweni yiwu akhumbikanga kuja akupambana ndi ŵanthu a m’charu ndipuso kuleka kuchitaku mijalidu yiheni. Atingi achitengi wuli venivi?
Akhumbikanga kuja akutowa pamwenga akupaturika kuti ateŵetiyengi Chiuta. Yiwu atingi achitengi venivi mwakulondo fundu za uneneska zo zisanirika m’Malemba nga Chiheberi kweniso uneneska wo Yesu wanguŵasambiza. Yesu wangupemphera kuti: “Atoweseni ndi uneneska, mazu nginu mbuneneska.” (Yohane 17:17) Pati pajumpha nyengu, Chiuta wangugwirisiya ntchitu akutumika anyaki kulemba mabuku ngo nganguja chigaŵa cha “uneneska” wo utovya munthu kuti waje wakutowa.
Kweni pati pajumpha nyengu, ŵanthu anyaki anguzomera “uneneska.” Ndichu chifukwa chaki, Yesu wangupemphera kuti: “Ndipemphe yaŵa pe cha [ŵanthu wo ŵengapu pa nyengu yeniyi], kweni ndipemphe so wo mazu ngawu ngalongo kuti ŵe ndi chivwanu mwaku ini.” Kumbi Yesu waŵapempheriyanganji ŵanthu wosi ŵenaŵa? Iyu wangulutirizga kupemphera kuti: “Kuti wosi aje amoza, nge mo yimwi Ada muliri akukoliyana ndi ini ndipuso mo ini ndiliri wakukoliyana ndi yimwi, kuti nawu so aje akukoliyana ndi isi.” (Yohane 17:20, 21) Yesu wang’anamuwanga kuti iyu ndi Ada ŵaki ndi munthu yumoza cha. Kweni mbamoza chifukwa chakuti achita vinthu vosi mwakukoliyana. Mwaviyo, Yesu wapempheriyanga akusambira ŵaki kuti nawu ajengi mwakukoliyana nge mo iyu ndi Ada ŵaki achitiya.
Ivi vechendachitiki, Yesu wangukambiya Peturo ndi akutumika anyaki kuti waluta kuchiŵanozge malu. Yapa, Yesu wang’anamuwanga kuti wakuŵanozge malu kuchanya. (Yohane 14:2, 3) Pavuli paki, Yesu wangukamba so fundu yeniyi mu pempheru laki. Iyu wanguti: “Ada, ndikhumba kuti ŵanthu wo mwandipaska, azije ko ini ndamuja, kuti aziwoni unkhankhu wangu wo mukundipaska, chifukwa mukundiyanja charu chechendajalikiskiki.” (Yohane 17:24) Pakukamba mazu ngenanga, Yesu wang’anamuwanga kuti kwa vyaka vinandi kuvuli, Adamu ndi Heva ŵechendabali ŵana, Chiuta wamuyanjanga ukongwa Mwana waki wapade, yo wanguzija Yesu Khristu.
Wachimaliza pempheru laki, Yesu wangukamba so vakukwaskana ndi zina la Ada ŵaki kweniso kuti Chiuta waŵayanjanga ukongwa akutumika ŵaki ndipuso ŵanthu wo atingi azomerengi “uneneska.” Iyu wangukamba kuti: “Ndaŵaziŵisa zina linu, ndipu ndazakuliziŵisa so, kuti chanju cho mwandiyanja nachu chije nawu ndipuso kuti ini ndije wakukoliyana nawu.”—Yohane 17:26.
cjk_Latn nya_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn